Теодор Траянов
Колебание

chitanka.info

Защо сърцето ни тъй скритом плаче,

а облаци забулват поглед благ

или гори под сведени клепачи

на странна болка молещят здрак?

Предсещаме ли свойта близка напаст,

та помощ търсим в тъмния простор,

къде потъна вярата ни сляпа

в завета, чут от ангелския хор?

Мълчим и чакаме минути ясни,

на светла радост образът засмян,

че, знаем, като песен ще изгасне

през първий още пламък сън венчан.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.